Komisijos reglamentas (EB) Nr. 159/2003
2003 m. sausio 29 d.
iš dalies keičiantis Reglamentą (EB) Nr. 2377/2002, atidarantį salyklinių miežių įvežimo iš trečiųjų šalių Bendrijos tarifinę kvotą bei numatantį jos administravimą ir leidžiantį nukrypti nuo Tarybos reglamento (EEB) Nr. 1766/92
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 12 straipsnio 1 dalį,
kadangi:
(1) Komisijos reglamentu (EB) Nr. 2377/2002 [3] atidaroma tarifinė kvota importuoti 50000 tonų salyklinių kviečių, klasifikuojamų pagal 10030050 KN kodą. Šis KN kodas buvo sukurtas Urugvajaus derybų ypatingojo raundo metu ir yra susijęs su suderintos sistemos 100300 kodu. Siekiant išvengti praktinių sunkumų muitinėje, importuojant salyklinius miežius pagal šią kvotą turi būti naudojamas suderintos sistemos kodas, pagal kurį klasifikuojami salykliniai miežiai.
(2) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2377/2002 2 straipsnio 1 dalis pakeičiama taip:
"1. Šiuo dokumentu atidaroma 50000 tonų salyklinių miežių, klasifikuojamų pagal suderintos sistemos (ex) 100300 kodą ir skirtų naudoti alaus, kuris brandinamas bukmedžio statinėse, gamybai, tarifinė kvota."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 29 d.